Vasile Bănescu, despre cei care susțin că Sfânta Împărtășanie ține locul vaccinului: "M-am cutremurat, este total nedrept".
Vasile Bănescu: "Mi se pare că aceşti oameni nu doar că se înşală profund, dar comit, fără să-şi dea seama probabil, un fel de sacrilegiu". Clerici antivacciniști: "Vaccinul autentic și cel mai bun este Sfânta Împărtășanie".
Purtătorul de cuvânt al Bisericii Ortodoxe Române, Vasile Bănescu, a declarat la Digi 24 că vaccinarea, care este un act medical, nu trebuie comparată cu Sfânta Împărtășanie, care ține de latura spirituală.El spune că acei clerici care se opun vaccinării și care spun că "vaccinul autentic și cel mai bun este Sfânta Împărtășanie" au demobilizat mulți credincioși."Mă gândeam la un joc de cuvinte nefericit pe care îl fac unii declaraţi zgomotos antivaccinişti din rândul clerului, oameni care spun că nu ne trebuie vaccin pentru că vaccinul autentic şi cel mai bun este Sfânta Împărtăşanie. Când am auzit asta m-am cutremurat. Nu pentru că Sfânta Împărtăşanie nu ar fi lucrul cel mai sfânt din viaţa noastră, a creştinilor, ci pentru că e comparat acest lucru, cel mai sfânt, trupul şi sângele lui Cristos, cu un vaccin", a spus Bănescu."Mi se pare că aceşti oameni nu doar că se înşală profund, dar comit, fără să-şi dea seama probabil, un fel de sacrilegiu. Pentru că a-l compara pe Cristos cu un vaccin este ceva sacrileg. Este total nedrept să arunci în spaţiul public astfel de cuvinte, amestecând planurile – voit sau nu – comparând un act medical cu un act prin excelenţă spiritual, amestecându-le şi trăgând concluzia, tu, ca înţelept autoimprovizat, că ai găsit leacul la orice şi că nu ai nevoie de nimic altceva", a continuat purtătorul de cuvânt al Bisericii Ortodoxe Române.